越王勾践世家

《史记》 · 司马迁

越王勾践，其先禹之苗裔，而夏后帝少康之庶子也。封于会稽，以奉守禹之祀。文身断发，披草莱而邑焉。后二十余世，至于允常。允常之时，与吴王阖庐战而相怨伐。允常卒，子勾践立，是为越王。元年，吴王阖庐闻允常死，乃兴师伐越。越王勾践使死士挑战，三行，至吴阵，呼而自刭。吴师观之，越因袭击吴师，吴败于李，射伤吴王阖庐。阖庐且死，告其子夫差曰：必毋忘越。